ΓΡΑΠΤΗ ΕΡΩΤΗΣΗ E-3559/98

υποβολή: Franz Linser (NI) προς το Συμβούλιο

(1 Δεκεμβρίου 1998)

Θέμα: Διόδια του Μπρέννερ/ Διαπραγματεύσεις με την Ελβετία για θέματα διαμετακόμισης

Κατά την ώρα των ερωτήσεων προς το Συμβούλιο, στις 16.9.1998 στο Ευρωπαϊκό Κοινοβούλιο στο Στρασβούργο, η αυστριακή υφυπουργός Δρ.Ferrero-Waldner δήλωσε, ως ασκούσα τα καθήκοντα προέδρου του Συμβουλίου, σε σχέση με την ερώτηση του βουλευτή Δρ.Frischenschlager (ΦΙΛ) για τις διαπραγματεύσεις ΕΕ-Ελβετίας, ότι η επιβολή υψηλότερων τελών (στη συγκεκριμένη περίπτωση πρόκειται για τέλη οδικής κυκλοφορίας) στην Ελβετία θα είχε ως επακόλουθο την αύξηση των διοδίων του Μπρέννερ. Στη συνέχεια τόνισε ότι τα ελβετικά τέλη πρέπει να έχουν ως γνώμονα και το κόστος των υποδομών.

Μετά τη θετική έκβαση του δημοψηφίσματος για τα νέα τέλη βαρέων οχημάτων (LSVA) που πραγματοποιήθηκε στις 27 Σεπτεμβρίου 1998 στην Ελβετία, θέτω τα ακόλουθα ερωτήματα:

1. Θεωρεί το Συμβούλιο ότι μετά την έγκριση των τελών LSVA στην Ελβετία και την επακόλουθη αύξηση των οδικών τελών πρέπει να αυξηθούν και τα διόδια του Μπρέννερ;

2. Αν όχι, πώς αιτιολογεί το Συμβούλιο την άποψή του;

3. Θεωρεί το Συμβούλιο ότι τα τέλη LSVA ανταποκρίνονται στη βασική αρχή ότι τα τέλη οδικής κυκλοφορίας πρέπει να έχουν ως γνώμονα και το κόστος των υποδομών;

4. Αν όχι, τι αντίκτυπο θα έχει αυτό το γεγονός στις συστάσεις του Συμβουλίου προς την Επιτροπή όσον αφορά με τη συνέχιση των διαπραγματεύσεων με την Ελβετία;

Απάντηση

(29 Μαρτίου 1999)

1.-2. Η κοινή θέση του Συμβουλίου όσον αφορά την επιβολή τελών στα βαρέα φορτηγά οχήματα για τη χρήση ορισμένων έργων υποδομής (Ευρωαυτοκόλλητο) εγκρίθηκε στις 18 Ιανουαρίου 1999. Ένα από τα σημαντικά σημεία αυτής της συμφωνίας είναι η υπό ορισμένους όρους χρήση του συστήματος των διοδίων από την Αυστρία για το τμήμα του αυτοκινητοδρόμου Kufstein-Brenner, ενώ το υπόλοιπο έδαφος της Αυστρίας θα υπόκειται στο σύστημα του ευρωαυτοκόλλητου.

Αυτό δικαιολογείται λόγω των ιδιαίτερων συνθηκών ορισμένων οδών των Άλπεων, ώστε να επιβληθεί τέλος ανάλογο προς το κόστος της υποδομής.

Επομένως, για τη διαδρομή Kufstein-Brenner, η Αυστρία δήλωσε ότι το μέσο σταθμισμένο τέλος για την εν λόγω διαδρομή είναι 84 ευρώ. Στη συνάρτηση αυτή, η Επιτροπή δήλωσε ότι θεωρεί κατάλληλο το εν λόγω ποσό, λαμβανομένης υπόψη της υφιστάμενης σχέσης μεταξύ του μέσου σταθμισμένου διοδίου και του κόστους κατασκευής, συντήρησης και ανάπτυξης αυτής της υποδομής.

3.-4. Όσον αφορά τις διαπραγματεύσεις μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με την σιδηροδρομική και οδική μεταφορά εμπορευμάτων, το Συμβούλιο έδωσε διαπραγματευτική εντολή στην Επιτροπή το 1995. Έκτοτε, η Επιτροπή συνεχίζει τις εν λόγω διαπραγματεύσεις.

Όσον αφορά το κόστος διαμετακόμισης μέσω της Ελβετίας, το Συμβούλιο άκουσε έκθεση σχετικά με τα σημεία που παραμένουν εκκρεμή στο πλαίσιο των διαπραγματεύσεων και κατέληξε σε συμφωνία αρχής σχετικά με μια λύση σύμφωνα με την οποία, μετά το έτος 2005, τα φορτηγά των οποίων το βάρος δεν υπερβαίνει τους 40 τόνους θα έχουν ελεύθερη πρόσβαση στις ελβετικές οδούς για τη διαμετακόμιση και τη διμερή κυκλοφορία, στο πλαίσιο συστήματος τελών. Σύμφωνα με αυτό το σύστημα, το μέσο τέλος που θα καταβάλλει ένα φορτηγό 40 τόνων δεν θα υπερβαίνει τα 200 ευρώ. Τα λιγότερο ρυπαίνοντα φορτηγά θα καταβάλλουν μικρότερο τέλος, ενώ τα πλέον ρυπαίνοντα θα καταβάλλουν υψηλότερο τέλος. Το τέλος αυτό δεν θα υπερβαίνει τα 180 ευρώ κατά την έναρξη λειτουργίας της πρώτης σιδηροδρομικής σήραγγας ή έως την 1η Ιανουαρίου 2008. Θα ληφθεί υπόψη η πλησιέστερη ημερομηνία.